Broj: 711-I-1057-M-61/21-02-8

Zagreb, 18. lipnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Aleksandre Jozić-Ileković, Tončice Božić i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Milana Plećaša, ravnatelja Centra za restrukturiranje i prodaju (u daljnjem tekstu: CERP), za davanjem mišljenja Povjerenstva,** na 131. sjednici, održanoj 18. lipnja 2021.g., daje sljedeće

**MIŠLJENJE**

**Na temelju članka 14. stavka 1., u vezi s člankom 20. stavkom 3. ZSSI-a, dužnosnik Ruđer Friganović ne može istovremeno uz obnašanje dužnosti direktora trgovačkog društva HRVATSKA BRODOGRADNJA - JADRANBROD d.d., kao ni dvanaest mjeseci nakon prestanka obnašanja navedene dužnosti, obnašati dužnost direktora trgovačkog društva BRODARSKI INSTITUT d.o.o. te je obvezan, bez odgađanja, uskladiti svoje postupanje s odredbama ZSSI-a.**

Obrazloženje

Zahtjev za davanjem mišljenja Povjerenstva podnio je dužnosnik Milan Plećaš, ravnatelj CERP-a. U knjigama ulazne pošte zahtjev je zaprimljen pod poslovnim brojem: 711-U-2291-M-61/21-01-1 dana 11. lipnja 2021. g., povodom kojeg se vodi predmet broj M-61/21.

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu, dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo, utvrđeno je da Ruđer Friganović obnaša dužnost direktora trgovačkog društva HRVATSKA BRODOGRADNJA - JADRANBROD d.d. te je stoga, povodom obnašanja navedene dužnosti, obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja navodi se da je Upravno vijeće CERP-a dana 31. svibnja 2021.g. donijelo odluku kojom predlaže CERP-u imenovanje Ruđera Friganovića, direktora trgovačkog društva HRVATSKA BRODOGRADNJA - JADRANBROD d.d., za direktora društva BRODARSKI INSTITUT d.o.o. u 100% vlasništvu Republike Hrvatske. U zahtjevu se nadalje navodi da je Ruđer Friganović dana 1. lipnja 2021.g. odlukom Skupštine društva BRODARSKI INSTITUT d.o.o. imenovan za direktora navedenog društva s namjerom da navedene poslove obavlja temeljem ugovora o obavljanju poslova direktora bez zasnivanja radnog odnosa uz određenu naknadu, a s obzirom da sukladno odredbama Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.) ne postoji zapreka da ista fizička osoba obavlja poslove člana uprave/direktora u oba društva.

Podnositelj zahtjeva nadalje navodi da u postupku donošenja odluke o imenovanju Ruđera Friganovića za direktora društva BRODARSKI INSTITUT d.o.o. nije utvrđeno postojanje sukoba interesa u smislu članka 2. ZSSI-a, međutim traži se mišljenje Povjerenstva radi otklanjanja dvojbe o navedenenom imenovanju s obzirom da je Ruđer Friganović imenovan za direktora u dva trgovačka društva koja su u 100% vlasništvu Republike Hrvatske. Podnositelj zahtjeva se nadalje poziva na odredbe članka 14. ZSSI-a te iznosi tumačenje da se zabrana članstva u upravnim tijelima i nadzornim odborima trgovačkih društava, propisana člankom 14. stavkom 1. ZSSI-a, odnosi na trgovačka društva od posebnog interesa za Republiku Hrvatsku, a HRVATSKA BRODOGRADNJA - JADRANBROD d.d. i BRODARSKI INSTITUT d.o.o. to nisu.

U zahtjevu za davanjem mišljenja također se navodi da se razlozi donošenja Odluke o imenovanju Ruđera Friganovića direktorom društva BRODARSKI INSTITUT d.o.o. temelje na činjenici da se radi o društvu s vrijednom imovinom koje se nalazi u poteškoćama, a dva navedena društva prostorno graniče te su i suvlasnici određenih nekretnina na lokaciji njihova sjedišta. Također, Republike Hrvatska kao jedini vlasnik udjela/dionica u oba trgovačka društva ima interes zaštititi imovinu društva BRODARSKI INSTITUT d.o.o., a Ruđer Friganović posjeduje specijalna znanja i vještine potrebne za pronalazak rješenja za predmetno društvo. Dodatno se ističe da navedena trgovačka društva nisu u poslovnom odnosu niti se BRODARSKI INSTITUT d.o.o. bavi poslovima iz predmeta poslovanja HRVATSKE BRODOGRADNJE - JADRANBROD d.d. te stoga nema nedozvoljene konkurencije niti sukoba interesa propisanog člancima 248. i 248.a Zakona o trgovačkim društvima.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanpropračunskih fondova niti obavljati poslove upravljanja u poslovnim subjektima.

Stavkom 2. istog članka propisano je da dužnosnici, iznimno, mogu biti članovi u najviše do dva upravna vijeća ustanova, koje su odlukom nadležnog predstavničkog tijela proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9.,14. i 17. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo je izvršilo uvid u podatke sudskog registra Trgovačkog suda u Zagrebu te utvrdilo da je pod matičnim brojem subjekta: 080149557, OIB: 25739577568 upisano trgovačko društvo HRVATSKA BRODOGRADNJA - JADRANBROD d.d., a dužnosnik Ruđer Friganović upisan je kao direktor navedenog trgovačkog društva, ovlašten za zastupanje samostalno i pojedinačno od 11. studenoga 2019.g.

U sudskom registru istog trgovačkog suda upisano je i trgovačko društvo BRODARSKI INSTITUT d.o.o., OIB: 34114418260, MBS: 080127309. Kao jedini osnivač/član društva upisana je Republika Hrvatska, a kao direktor društva upisan je Igor Tripković.

Povjerenstvo obrazlaže da je zabrana članstva u upravnim tijelima i nadzornim odborima trgovačkih društava iz članka 14. stavka 1. ZSSI-a propisana beziznimno i odnosi se na članstvo u upravnim tijelima i nadzornim odborima svih trgovačkih društava, neovisno o vlasničkoj strukturi trgovačkog društva niti o tome je li trgovačko društvo proglašeno pravnom osobom od posebnog državnog interesa.

Povjerenstvo također ukazuje da se iznimka iz članka 14. stavka 2. ZSSI-a odnosi isključivo na članstvo u upravnim vijećima ustanova i nadzornim odborima izvanproračunskih fondova, a ne i na trgovačka društva.

Nadalje, člankom 20. stavkom 3. ZSSI-a propisano je da obveze koje za dužnosnike proizlaze iz članka 14. ZSSI-a počinju danom stupanja na dužnost i traju dvanaest mjeseci od dana porestanka obnašanja dužnosti.

Slijedom navedenoga, dužnosnik Ruđer Friganović ne može istovremeno uz obnašanje dužnosti direktora trgovačkog društva HRVATSKA BRODOGRADNJA - JADRANBROD d.d., kao ni u razdoblju od dvanaest mjeseci nakon prestanka obnašanja navedene dužnosti, biti direktor trgovačkog društva BRODARSKI INSTITUT d.o.o., neovisno o činjenici da su oba navedena trgovačka društva u isključivom vlasništvu Republike Hrvatske te neovisno o činjenici da bi dužnosnik poslove direktora trgovačkog društva BRODARSKI INSTITUT d.o.o. obavljao bez zasnivanja radnog odnosa.

S obzirom da zabrana iz članka 14. stavka 1. ZSSI-a obvezuje dužnosnike od dana stupanja na dužnost, Povjerenstvo upućuje dužnosnika Ruđera Friganovića da bez odgađanja uskladi svoje postupanje s odredbama ZSSI-a.

Slijedom svega navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Milan Plećaš, elektronička dostava
2. Objava na internetskoj stranici Povjerenstva
3. Pismohrana